Ψήφισμα [1]

σχετικά με την αποτελεσματικότητα της βοήθειας κα τον ορισμό της επίσημης αναπτυξιακής βοήθειας

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ,

- που συνήλθε στο Πορτ Μόρεσμπι (Παπούα-Νέα Γουινέα) από τις 25 έως τις 28 Νοεμβρίου 2008,

- έχοντας υπόψη το άρθρο 17 παράγραφος 1 του Κανονισμού της,

- έχοντας υπόψη τους στόχους της συμφωνίας εταιρικής σχέσης ΑΚΕ-ΕΕ, που υπεγράφη στην Κοτονού στις 23 Ιουνίου 2000,

- έχοντας υπόψη τη δήλωση της χιλιετίας του ΟΗΕ της 8ης Σεπτεμβρίου 2000, η οποία θέτει τους αναπτυξιακούς στόχους της χιλιετίας (ΑΣΧ) ως στόχους οριζόμενους από κοινού από τη διεθνή κοινότητα για την εξάλειψη της φτώχειας, καθώς και την έκθεση του ΟΗΕ σχετικά τους αναπτυξιακούς στόχους της χιλιετίας για το έτος 2007,

- έχοντας υπόψη την κοινή δήλωση του Συμβουλίου και των εκπροσώπων των κυβερνήσεων των κρατών μελών συνερχομένων στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής σχετικά με την αναπτυξιακή πολιτική της Ευρωπαϊκής Ένωσης, με τίτλο "Η ευρωπαϊκή κοινή αντίληψη" (η ευρωπαϊκή κοινή αντίληψη για την ανάπτυξη), η οποία υπεγράφη στις 20 Δεκεμβρίου 2005,

- έχοντας υπόψη τη δήλωση των Παρισίων της 2ας Μαρτίου 2005 για την αποτελεσματικότητα της βοήθειας,

- έχοντας υπόψη τη συναίνεση του Μοντερέι, που εγκρίθηκε στη Διεθνή Διάσκεψη του ΟΗΕ για τη χρηματοδότηση της ανάπτυξης, η οποία πραγματοποιήθηκε στις 21- 22 Μαρτίου 2002,

- έχοντας υπόψη την ανακοίνωση της Επιτροπής της 28ης Φεβρουαρίου 2007 με τίτλο "Κώδικας δεοντολογίας της ΕΕ για τον καταμερισμό της εργασίας στην αναπτυξιακή πολιτική" (COM(2007)0072),

- έχοντας υπόψη την ανακοίνωση της Επιτροπής της 9ης Απριλίου 2008 με τίτλο "Η ΕΕ παγκόσμιος εταίρος για την ανάπτυξη — Επιτάχυνση της προόδου για την επίτευξη των αναπτυξιακών στόχων της χιλιετίας" (COM(2008)0177),

- έχοντας υπόψη τα βασικά πορίσματα και τις συστάσεις της Επιτροπής Αναπτυξιακής Βοήθειας (Development Assistance Committee — DAC) του ΟΟΣΑ στο πλαίσιο της αξιολόγησης από ομοτίμους της Ευρωπαϊκής Κοινότητας για το έτος 2007,

- έχοντας υπόψη τα συμπεράσματα του Συμβουλίου Γενικών Υποθέσεων και Εξωτερικών Σχέσεων (ΣΓΥΕΣ) (Μάιος 2008) και του Συμβουλίου (Ιούνιος 2008),

- έχοντας υπόψη την έκβαση του τρίτου φόρουμ υψηλού επιπέδου για την αποτελεσματικότητα της βοήθειας, που πραγματοποιήθηκε στην Άκκρα από τις 2 έως τις 4 Σεπτεμβρίου 2008,

- έχοντας υπόψη τη δήλωση της Άκκρα που ενέκριναν οι αρχηγοί κρατών και κυβερνήσεων των χωρών ΑΚΕ στις 3 Οκτωβρίου 2008,

- έχοντας υπόψη την έκθεση της Επιτροπής Οικονομικής Ανάπτυξης, Οικονομικών Θεμάτων και Εμπορίου (ΑΚΕ-ΕΕ/100.300/08/τελ.),

Α. λαμβάνοντας υπόψη ότι το πρόγραμμα δράσης για την αποτελεσματικότητα της βοήθειας θα έπρεπε να επιτρέψει την επίτευξη απτής προόδου όσον αφορά την εξάλειψη της φτώχειας και της ανισότητας και να βοηθήσει τις χώρες εταίρους να επιτύχουν τους ΑΣΧ και να συμμορφωθούν με τους διεθνώς συμπεφωνημένους κανόνες στον τομέα των ανθρωπίνων δικαιωμάτων,

Β. λαμβάνοντας υπόψη ότι ο βασικός περιορισμός του ορισμού της συμμετοχής που δίδεται στη δήλωση των Παρισίων είναι η έλλειψη ρητής αναγνώρισης της σημασίας της δημοκρατικής συμμετοχής, ιδίως του ρόλου των οργανώσεων της κοινωνίας των πολιτών και των τοπικών αρχών, καθώς και η απουσία σαφούς δέσμευσης όσον αφορά τον ρόλο των κοινοβουλίων,

Γ. λαμβάνοντας υπόψη ότι η ΕΕ έχει αναλάβει σημαντικές δεσμεύσεις όσον αφορά την ισότητα των φύλων, οι οποίες πρέπει να τηρηθούν· λαμβάνοντας υπόψη ότι, παρ' όλα αυτά, στο πλαίσιο της συζήτησης για την αποτελεσματικότητα της βοήθειας η διάσταση του φύλου εξακολουθεί να λαμβάνεται υπόψη σε περιορισμένο μόνο βαθμό,

Δ. λαμβάνοντας υπόψη ότι η αύξηση του όγκου της βοήθειας και η βελτίωση της αποτελεσματικότητάς της είναι εξίσου σημαντικές, και ότι πρέπει να επιτευχθεί πρόοδος τόσο στις ποσοτικές όσο και στις ποιοτικές πτυχές της βοήθειας, προκειμένου να επιτευχθούν οι ΑΣΧ, ιδιαίτερα οι σχετικοί με την υγεία και την ισότητα των φύλων, στους οποίους δεν έχει σημειωθεί σχεδόν καμία πρόοδος αλλά οι οποίοι έχουν ζωτική σημασία για την επίτευξη των δεσμεύσεων αυτών,

Ε. λαμβάνοντας υπόψη ότι πρόσφατα στοιχεία του ΟΟΣΑ δείχνουν ότι η συνολική κοινοτική βοήθεια μειώθηκε σημαντικά το 2007, και λαμβάνοντας υπόψη ότι τα στοιχεία για τη βοήθεια παρουσιάζονται συχνά διογκωμένα, καθώς περιλαμβάνουν την ελάφρυνση του χρέους και πόρους που δεν φθάνουν στους πληθυσμούς των χωρών εταίρων,

ΣΤ. λαμβάνοντας υπόψη ότι οι δωρήτριες χώρες και οι χώρες εταίροι πρέπει να τηρούν τα υψηλότερα πρότυπα ειλικρίνειας και διαφάνειας, ιδίως οι δωρητές κατά τις δημοσιονομικές εκτιμήσεις τους για τις ροές βοήθειας, καθώς σε διαφορετική περίπτωση οι ροές αυτές δεν μπορούν να ληφθούν υπόψη στις ετήσιες δημοσιονομικές εκτιμήσεις των χωρών εταίρων, περιορίζοντας έτσι σοβαρά την ικανότητα των κοινοβουλίων να ελέγχουν τις αναπτυξιακές πολιτικές των κυβερνήσεων και την ικανότητα των χωρών εταίρων να πραγματοποιούν μακροπρόθεσμες επενδύσεις,

Ζ. λαμβάνοντας υπόψη ότι η συνδεδεμένη βοήθεια υπονομεύει σοβαρά τη διαφάνεια της βοήθειας και αυξάνει το κόστος των αγαθών και των υπηρεσιών έως και κατά 30 %, σύμφωνα με εκτιμήσεις της Παγκόσμιας Τράπεζας,

Η. λαμβάνοντας υπόψη ότι οι δωρητές εξακολουθούν να εμφανίζονται διστακτικοί όσον αφορά τη χρήση των εθνικών συστημάτων, και ότι η πρόοδος προς την κατεύθυνση αυτή είναι εξαιρετικά αργή· λαμβάνοντας υπόψη ότι πρόκειται για ένα ζωτικό στοιχείο της συμμετοχής και ότι η ευθυγράμμιση είναι απαραίτητη για την ενίσχυση της οικοδόμησης ικανοτήτων και την ανάπτυξη τοπικών αγορών,

Θ. λαμβάνοντας υπόψη ότι το διεθνές σύστημα βοήθειας καθίσταται πιο σύνθετο, με τη δημιουργία κάθετων δομών και την έλευση νέων δημόσιων και ιδιωτικών φορέων, οι οποίοι συχνά δραστηριοποιούνται εκτός των υφιστάμενων κωδίκων και μηχανισμών συντονισμού,

Ι. λαμβάνοντας υπόψη ότι η δημοσιονομική στήριξη μπορεί να συμβάλει στη συμμετοχή, στην οικοδόμηση θεσμικών ικανοτήτων και στη βελτίωση της λογοδοσίας και του ελέγχου από τους εγχώριους φορείς· λαμβάνοντας υπόψη, ωστόσο, ότι η επιτυχία της καθορίζεται από την ικανότητα των κυβερνήσεων να σχεδιάζουν, να εκτελούν και να λογοδοτούν για τις δημόσιες δαπάνες τους,

ΙΑ. λαμβάνοντας υπόψη ότι οι χώρες εταίροι βρίσκονται συχνά αντιμέτωπες με εκατοντάδες προϋποθέσεις όσον αφορά τα αποτελέσματα και τις πολιτικές, οι οποίες σε ορισμένες περιπτώσεις είναι αλληλοσυγκρουόμενες και τίθενται από πολλούς και διαφόρους δωρητές, δύνανται δε να αποτελέσουν ένα δυσβάσταχτο φορτίο για τις χώρες εταίρους, περιορίζοντας κατά τον τρόπο αυτόν τη συμμετοχή της χώρας και τη λογοδοσία των κυβερνήσεων ενώπιον των πολιτών τους και των κοινοβουλίων,

ΙΒ. λαμβάνοντας υπόψη ότι η τεχνική βοήθεια μπορεί να ανέρχεται έως και στο 50 % της βοήθειας, αλλά μεγάλο μέρος της εξακολουθεί να είναι συνδεδεμένο, δυσανάλογα δαπανηρό και αναποτελεσματικό όσον αφορά την οικοδόμηση ικανοτήτων και τη συμμετοχή σε τοπικό επίπεδο,

ΙΓ. λαμβάνοντας υπόψη ότι μια διαρκώς αυξανόμενη μερίδα των πιο ευάλωτων τμημάτων της κοινωνίας θα καταστεί ακόμη πιο ευάλωτη,

ΙΔ. λαμβάνοντας υπόψη ότι η οικονομική και περιβαλλοντική τρωτότητα των μικρών νησιωτικών αναπτυσσόμενων κρατών (ΜΝΑΚ) και των περίκλειστων κρατών ΑΚΕ ενώπιον των πολλαπλών κρίσεων μπορεί να οδηγήσει σε σοβαρές αρνητικές κοινωνικές και περιβαλλοντικές επιπτώσεις και να πλήξει την οικονομική ανθεκτικότητά τους, καθώς και να επηρεάσει αρνητικά την ικανότητα των εν λόγω κρατών να επιτύχουν τους στόχους της αειφόρου ανάπτυξης και να εφαρμόσουν με επιτυχία την πραγματικά απαραίτητη οικονομική μεταρρύθμιση,

ΙΕ. λαμβάνοντας υπόψη ότι η διεθνής κοινότητα έχει ορθώς καταβάλει σημαντικές προσπάθειες συνεργασίας με τα φτωχότερα κράτη· λαμβάνοντας υπόψη ότι οι προσπάθειες αυτές δεν έχουν συνοδευτεί από παρόμοιες προσπάθειες όσον αφορά τις χώρες μέσου εισοδήματος (ΧΜΕ), ιδίως ΜΝΑΚ που αποτελούν καθαρούς εισαγωγείς τροφίμων και καυσίμων, και λαμβάνοντας υπόψη ότι οι χώρες αυτές κινδυνεύουν να επιστρέψουν στο καθεστώς των χωρών χαμηλού εισοδήματος, εάν δεν ληφθούν εγκαίρως κατάλληλα μέτρα που θα τις βοηθήσουν στην αντιμετώπιση των αναγκών τους,

1. χαιρετίζει τις προόδους που έχουν σημειωθεί όσον αφορά τις πολιτικές δεσμεύσεις στο πλαίσιο του προγράμματος δράσης της Άκκρα (ΠΔΑ) και τονίζει ότι το πρόγραμμα αυτό πρέπει να εφαρμοστεί κατά τρόπο φιλόδοξο, που θα περάσει από τις ιδέες και τις πολιτικές δεσμεύσεις σε απτά και μετρήσιμα επιτεύγματα όσον αφορά την εφαρμογή των αρχών της δήλωσης των Παρισίων· αναμένει από την ΕΕ να συμμετάσχει πιο ενεργά και να διαδραματίσει ηγετικό ρόλο υπέρ της βελτίωσης της αποτελεσματικότητας της βοήθειας σε παγκόσμιο επίπεδο·

2. καλεί τα κράτη της ΕΕ και τις χώρες ΑΚΕ να προωθήσουν ενεργά τις κοινές αξίες και προτεραιότητες που ορίζονται στην αναθεωρημένη συμφωνία εταιρικής σχέσης της Κοτονού, όπως η μείωση της φτώχειας, η ισότητα των φύλων, η αειφόρος οικονομική, κοινωνική και περιβαλλοντική ανάπτυξη, η περιφερειακή ολοκλήρωση, η προώθηση της ειρήνης, η ασφάλεια και μια δημοκρατία που θα σέβεται τα ανθρώπινα δικαιώματα, στο πλαίσιο του προγράμματος για την αποτελεσματικότητα της βοήθειας·

3. τονίζει ότι η δημοκρατία αποτελεί το ισχυρότερο θεμέλιο για την αειφόρο ανάπτυξη, την ειρήνη και την ασφάλεια· ζητεί, για τον λόγο αυτόν, να δοθεί προτεραιότητα, στο πλαίσιο της συνεργασίας ΑΚΕ-ΕΕ, στην προώθηση της δημοκρατίας, καθιστώντας δυνατή τη λήψη αποφάσεων σύμφωνα με τις αρχές της διαφάνειας, της συμμετοχής και της λογοδοσίας, στοιχείο που αποτελεί σημαντικό μέσο ενίσχυσης της αποτελεσματικότητας της βοήθειας·

4. προτρέπει την Ευρωπαϊκή Επιτροπή και τα κράτη μέλη να χρησιμοποιήσουν έναν ευρύτερο ορισμό της συνεκτικότητας από αυτόν που διατυπώνεται στο ΠΔΑ, προκειμένου να διασφαλιστεί η μεγαλύτερη συνεκτικότητα ευρωπαϊκών πολιτικών όπως η γεωργία, η αλιεία, το εμπόριο, η ενέργεια, το περιβάλλον, η αλλαγή του κλίματος, η ασφάλεια και η μετανάστευση, με την αναπτυξιακή πολιτική, να αξιολογηθεί ο αντίκτυπος των εν λόγω πολιτικών στην ανάπτυξη και να διασφαλιστεί η κατάλληλη μεταρρύθμιση, προκειμένου να μην επιτραπεί στις πολιτικές αυτές να δημιουργούν μη δασμολογικά εμπόδια και να υπονομεύουν την επίτευξη των ΑΣΧ και των στόχων των ΣΟΕΣ·

5. τονίζει ότι, παρότι η δήλωση των Παρισίων αποτελεί τον κινητήριο μοχλό της συζήτησης για την αποτελεσματικότητα της βοήθειας, η συμφωνία εταιρικής σχέσης της Κοτονού και η δήλωση των Παρισίων μπορούν να αλληλοενισχυθούν, δεδομένου ότι η συμφωνία της Κοτονού αποτελεί και αυτή πρότυπο για την αποτελεσματική αναπτυξιακή συνεργασία·

Διασφάλιση της δημοκρατικής συμμετοχής και της λογοδοσίας

6. τονίζει ότι η έννοια της συμμετοχής που διατυπώνεται στη δήλωση των Παρισίων θα έπρεπε, σύμφωνα με τη συμφωνία εταιρικής σχέσης της Κοτονού, να διευρυνθεί ώστε να συμπεριλάβει τη δημοκρατική συμμετοχή (περιλαμβανομένων των εθνικών κοινοβουλίων, των τοπικών κυβερνήσεων, της κοινωνίας των πολιτών, μιας ανεξάρτητης δικαιοσύνης και των μέσων ενημέρωσης), ώστε να επιτραπεί η ενίσχυση της διαφάνειας και της αμοιβαίας λογοδοσίας, βάσει σαφών και παρακολουθήσιμων δεικτών και να διασφαλιστεί η επίτευξη των στόχων της αναπτυξιακής βοήθειας·

7. χαιρετίζει το γεγονός ότι στο ΠΔΑ αναγνωρίζεται ο σημαντικός ρόλος των κοινοβουλίων και των τοπικών κυβερνήσεων στην αναπτυξιακή διαδικασία· καλεί τους δωρητές και τις κυβερνήσεις εταίρους να διασφαλίσουν ότι τα κοινοβούλια και οι τοπικές κυβερνήσεις διαδραματίζουν τον δέοντα ρόλο στη διασφάλιση της αποτελεσματικότητας της βοήθειας, στηρίζοντας τη συμμετοχή, παρέχοντας ένα σύστημα ελέγχων μέσω της παρακολούθησης των προϋπολογισμών, των πολιτικών και των αποτελεσμάτων τους, και φροντίζοντας για τη συμμετοχή των πολιτών στις αποφάσεις για την ανάπτυξη μέσω της δημοκρατικής διαδικασίας·

8. χαιρετίζει επίσης το γεγονός ότι στο ΠΔΑ αναγνωρίζεται ο σημαντικός ρόλος της κοινωνίας των πολιτών στην αναπτυξιακή διαδικασία· καλεί τους δωρητές και τις κυβερνήσεις εταίρους να φροντίσουν για την πλήρη και ουσιαστική συμμετοχή της κοινωνίας των πολιτών στον σχεδιασμό, την εφαρμογή, την παρακολούθηση και την αξιολόγηση των προϋπολογισμών και των προγραμμάτων, και να δημιουργήσουν τις προϋποθέσεις που χρειάζεται για να διαδραματίσει τον δέοντα ρόλο·

9. καλεί τους δωρητές και τις χώρες εταίρους να λάβουν υπόψη τον δυσανάλογο αντίκτυπο που έχει η φτώχεια στις γυναίκες και να διασφαλίσουν ότι η ισότητα των φύλων, η χειραφέτηση των γυναικών και τα δικαιώματα των γυναικών ενσωματώνονται πλήρως στις εθνικές αναπτυξιακές διαδικασίες· εκφράζει τη δυσαρέσκειά της για το γεγονός ότι το ΠΔΑ δεν προσδιορίζει μηχανισμούς για την εφαρμογή της ισότητας των φύλων και τη χειραφέτηση των γυναικών και δεν περιλαμβάνει σχετικούς δείκτες προόδου·

10. εκφράζει τη δυσαρέσκειά της για το γεγονός ότι το ΠΔΑ δεν μετατρέπει σε πρακτικά μέτρα τη δέσμευση της δήλωσης των Παρισίων για τη συμμετοχή των κοινοβουλίων, των οργανώσεων της κοινωνίας των πολιτών και των τοπικών αρχών· αναμένει από την ΕΕ να σεβαστεί τον ηγετικό ρόλο των χωρών εταίρων και να συμβάλει στην ενδυνάμωση της ικανότητάς τους να επιτελέσουν τον ρόλο αυτόν, και καλεί την ΕΕ και τις χώρες εταίρους να αναπτύξουν πρακτικά σχέδια δράσης για τη διασφάλιση της δημοκρατικής συμμετοχής και να συμφωνήσουν επί ορισμένων δεικτών προόδου·

Εντατικοποίηση των προσπαθειών για αποτελεσματικότερη βοήθεια

11. χαιρετίζει τα συμπεράσματα του Συμβουλίου που επιβεβαιώνουν τη δέσμευση για την επίτευξη του στόχου του 0,56 % έως το 2010 και του 0,7 % έως το 2015 όσον αφορά τη συλλογική επίσημη αναπτυξιακή βοήθεια (ΕΑΒ)· ζητεί την ανάληψη νέων δεσμεύσεων επί φιλόδοξων πολυετών χρονοδιαγραμμάτων, προκειμένου να επιτραπεί η μέτρηση της σταδιακής αύξησης των κονδυλίων για τη βοήθεια·

12. ζητεί από την Ευρωπαϊκή Επιτροπή και τα κράτη μέλη να διασφαλίσουν ότι δεν θα υπάρξει διεύρυνση των ορισμών της ΕΑΒ με σκοπό τη συμπερίληψη κονδυλίων που δεν σχετίζονται με τη βοήθεια, όπως είναι οι στρατιωτικές δαπάνες· ζητεί από την Ευρωπαϊκή Επιτροπή και τα κράτη μέλη να διαχωρίζουν τις δαπάνες για την ελάφρυνση του χρέους από τα λοιπά στοιχεία για την ΕΑΒ, και να μην συμπεριλαμβάνουν στους υπολογισμούς των συνολικών δαπανών αναπτυξιακής βοήθειας κονδύλια που χορηγούνται σε σπουδαστές και πρόσφυγες στην Ευρώπη·

13. τονίζει ότι οι δωρητές οφείλουν να χορηγούν τη βοήθεια τηρώντας τις αρχές της διαφάνειας και της λογοδοσίας και ότι η προβλεψιμότητα των ροών, του προγραμματισμού και των δαπανών πρέπει να αυξηθεί σημαντικά, κυρίως μέσω της κατάρτισης αξιόπιστων πολυετών χρονοδιαγραμμάτων και της διασφάλισης της κατ' έτος προβλεψιμότητας· χαιρετίζει την πρωτοβουλία του ΠΔΑ όσον αφορά τον κυλιόμενο προγραμματισμό, ο οποίος διασφαλίζει μεσοπρόθεσμη προβλεψιμότητα·

Διαρκής αύξηση της οικονομίας για βιώσιμη ανάπτυξη

14. τονίζει ότι ένας δείκτης για την αποτελεσματικότητα της βοήθειας είναι ο βαθμός στον οποίο συμβάλλει στη δημιουργία μιας ισχυρής οικονομίας που θα προστατεύει το περιβάλλον και στην οποία κανείς δεν θα στερείται των βασικών κοινωνικών υπηρεσιών·

15. ζητεί η δημοκρατική συνεργασία να αντιμετωπίζει με καλύτερο τρόπο τα εμπόδια στην οικονομική ανάπτυξη, όπως την έλλειψη άμεσων ξένων επενδύσεων, τη διαρροή κεφαλαίων και τα μεγάλα διοικητικά εμπόδια για τις μικρές και μεσαίες επιχειρήσεις·

16. ζητεί στο πλαίσιο αυτό πολιτικές ανάπτυξης που θα προωθούν τη μεταφορά τεχνογνωσίας, πολιτικές ανταγωνισμού και υγιείς μακροοικονομικές πολιτικές, καθώς και ελαχιστοποίηση της γραφειοκρατίας για τις επιχειρήσεις, τήρηση ή θέσπιση των δικαιωμάτων ιδιοκτησίας και καταπολέμηση της διαφθοράς·

17. τονίζει ότι το δίκαιο εμπόριο μπορεί να αποτελέσει ένα από τα πιο αποτελεσματικά μέσα ώθησης της αειφόρου οικονομικής ανάπτυξης, στηριζόμενο από επαρκή συνοδευτικά μέσα για την αντιμετώπιση του κόστους προσαρμογής και για τη χρηματοδότηση προγραμμάτων κοινωνικής προστασίας και ενίσχυσης των ικανοτήτων, αλλά πρέπει να συμπληρώνεται από αναδιανεμητικές και κοινωνικές πολιτικές που θα διασφαλίζουν τον δίκαιο καταμερισμό των οφελών·

18. εκφράζει τη δυσαρέσκειά της για τη μικρή πρόοδο που σημειώνεται όσον αφορά τη χρήση των εθνικών συστημάτων (μόνο ένα μικρό ποσοστό της ΕΑΒ διοχετεύεται μέσω των εθνικών δημοσιονομικών συστημάτων, ενώ οι δωρητές είχαν υποσχεθεί ότι το σχετικό ποσοστό θα ανερχόταν στο 50 % έως το 2010) και ότι, ακόμα και σε χώρες με εθνικά συστήματα που λειτουργούν εύρυθμα, οι δωρητές δεν είναι πρόθυμοι να χρησιμοποιήσουν τα εν λόγω συστήματα· προτρέπει τις δωρήτριες χώρες να επιταχύνουν την ευθυγράμμιση της βοήθειάς τους με τα εθνικά συστήματα στον μέγιστο δυνατό βαθμό, να ενισχύσουν τα κρατικά συστήματα και να αυξήσουν το ποσό της βοήθειας που χρησιμοποιείται για γενική και τομεακή δημοσιονομική στήριξη στις περιπτώσεις όπου υπάρχει χρηστή οικονομική και πολιτική διακυβέρνηση, διασφαλίζοντας πλήρη δημοσιονομική διαφάνεια και λογοδοσία· τονίζει ότι δεν θα πρέπει σε καμία περίπτωση να παρέχεται δημοσιονομική στήριξη σε περιπτώσεις εκτεταμένης διαφθοράς·

19. χαιρετίζει το γεγονός ότι το ΠΔΑ αναφέρεται σε μια σειρά αναπτυξιακών φορέων πέραν των διμερών δωρητών· τονίζει ότι μία από τις μεγάλες προκλήσεις ενόψει του 2011 θα είναι η επέκταση των αρχών της δήλωσης των Παρισίων ώστε να καλύπτουν τους κάθετους πόρους και τους νέους δωρητές, προκειμένου να διασφαλιστεί πραγματικός συντονισμός μεταξύ των δωρητών και ευθυγράμμιση με τις χώρες εταίρους·

20. καλεί τις κυβερνήσεις εταίρους να βασίσουν τη δημοσιονομική στήριξή τους σε ένα στέρεο εθνικό σχέδιο μείωσης της φτώχειας που θα ενισχύει την εγχώρια λογοδοσία, την οικονομική διαχείριση και παρακολούθηση μέσω συστηματικής και προσηλωμένης στρατηγικής συνεργασίας με τα εθνικά κοινοβούλια, τις τοπικές κυβερνήσεις και τους μη κρατικούς φορείς, συνεργασία που είναι εξαιρετικά περιορισμένη επί του παρόντος·

21. χαιρετίζει την πρόθεση της Ευρωπαϊκής Επιτροπής να διασφαλίσει μια πιο προβλέψιμη μορφή δημοσιονομικής στήριξης σε μακροπρόθεσμο ορίζοντα, χρησιμοποιώντας συμβάσεις ΑΣΧ για τις χώρες που σημειώνουν καλές επιδόσεις, αλλά τονίζει ότι αυτό απαιτεί ισχυρή δέσμευση για την επίτευξη των ΑΣΧ από μέρους των χωρών εταίρων και ότι χρειάζεται διαρκής παρακολούθηση με ισχυρή έμφαση στα αποτελέσματα·

22. χαιρετίζει το γεγονός ότι το ΠΔΑ αναφέρει πως οι δωρητές θα επεκτείνουν το πεδίο εφαρμογής της σύστασης της DAC του 2001 σχετικά με την αποσυνδεδεμένη βοήθεια και στις υπερχρεωμένες φτωχές χώρες (ΥΦΧ) που δεν συγκαταλέγονται στις λιγότερο αναπτυγμένες χώρες· καλεί την Ευρωπαϊκή Επιτροπή και τα κράτη μέλη να αναλάβουν πραγματική δέσμευση για την αποσύνδεση του συνόλου της βοήθειας προς τις χώρες ΑΚΕ έως το 2010, περιλαμβανομένης της τεχνικής βοήθειας, η οποία πρέπει να αντανακλά τις εθνικές προτεραιότητες και τα ιδιαίτερα χαρακτηριστικά των δημόσιων συμβάσεων, της επισιτιστικής βοήθειας και της μεταφοράς και της αποθήκευσης της επισιτιστικής βοήθειας·

23. καλεί την Ευρωπαϊκή Επιτροπή να εφαρμόσει την αρχή της συνεκτίμησης της διάστασης του φύλου στη δημοσιονομική διαδικασία, συνδέοντας τη διάθεση κυμαινόμενων κονδυλίων με βελτιώσεις μετρούμενες μέσω δεικτών κατά φύλο· ζητεί από τις χώρες εταίρους να ενσωματώσουν τη διάσταση του φύλου σε όλα τα επίπεδα της δημοσιονομικής διαδικασίας και να ενθαρρύνουν έναν ευρύτερο διάλογο με τις οργανώσεις των γυναικών·

24. καλεί την Ευρωπαϊκή Επιτροπή και τα κράτη μέλη να μην περιοριστούν στο ΠΔΑ και να μειώσουν δραστικά τον αριθμό των προϋποθέσεων καθώς και να καταργήσουν σταδιακά την προϋπόθεση όσον αφορά την οικονομική πολιτική, και αντ' αυτού να χρησιμοποιήσουν συμβάσεις που θα συμφωνούνται από κοινού και θα αποτυπώνουν μια κοινή αντίληψη των βασικών προτεραιοτήτων, συνδέοντας τις εκταμιεύσεις με επιδόσεις και αποτελέσματα πολιτικής, με ιδιαίτερη έμφαση στους ΑΣΧ, καθώς και να καταρτίσουν ένα πραγματικό χρονοδιάγραμμα για τη διαδικασία αυτή· καλεί την ΕΕ και τα κράτη μέλη της να χρησιμοποιήσουν την επιρροή τους για να πείσουν την Παγκόσμια Τράπεζα και το Διεθνές Νομισματικό Ταμείο να κινηθούν προς την κατεύθυνση της αλλαγής αυτής, ιδίως σήμερα που οι περισσότερες χώρες ΑΚΕ κινδυνεύουν να δεχθούν πλήγματα από τις πολλαπλές κρίσεις που πλήττουν την παγκόσμια οικονομία·

Καταμερισμός εργασίας και συντονισμός των δωρητών

25. καλεί την Ευρωπαϊκή Επιτροπή και τα κράτη μέλη να εντείνουν σημαντικά τις προσπάθειές τους για την ενίσχυση του συντονισμού των δωρητών και να βελτιώσουν τον καταμερισμό της εργασίας, ευθυγραμμίζοντας την πολυμερή και διμερή βοήθεια με τις εθνικές διαδικασίες, τη δημοκρατική συμμετοχή, τη λογοδοσία, την εναρμόνιση, την κοινή ανάλυση, τον προγραμματισμό και τη διάθεση της βοήθειας, καθώς και να μειώσουν δραστικά τον αριθμό των μονάδων εφαρμογής των προγραμμάτων· σημειώνει την πρωτοβουλία του ΠΔΑ για έναρξη του διαλόγου σχετικά με τον διεθνή καταμερισμό εργασίας μεταξύ των χωρών έως τον Ιούνιο του 2009·

26. ελπίζει ότι ο άτλας των δωρητών του 2008 θα συνεισφέρει και θα οδηγήσει σε έναν πιο φιλόδοξο συντονισμό των δωρητών, και ιδίως στην επίλυση του προβλήματος των "χαϊδεμένων" και των "ορφανών" χωρών και στην αμέλεια που επιδεικνύεται για ζωτικούς τομείς όπως η υγεία, η ενέργεια, η παιδεία, η κοινωνική συνοχή, η ισότητα των φύλων και η γεωργία· χαιρετίζει το γεγονός ότι το ΠΔΑ αναφέρει επίσης ότι οι δωρητές θα εργαστούν για την επίλυση του ζητήματος των χωρών που λαμβάνουν ανεπαρκή βοήθεια και να διασφαλίσουν ότι οι νέες ρυθμίσεις για τον καταμερισμό της εργασίας δεν θα έχουν ως αποτέλεσμα μείωση της βοήθειας που παρέχεται σε συγκεκριμένες αναπτυσσόμενες χώρες·

27. ζητεί την οικοδόμηση ικανοτήτων σε όλα τα υπουργεία, προκειμένου να διασφαλιστεί μεγαλύτερη αποτελεσματικότατα στην υγεία, την παιδεία και την ισότητα των φύλων, μέσω των δαπανών δημοσιονομικής στήριξης, καθώς η συμμετοχή της χώρας πολύ συχνά περιορίζεται στην υπουργείο Οικονομικών·

28. αναγνωρίζει την ανάγκη παροχής διαρκέστερης βοήθειας στα ευάλωτα κράτη και τις χώρες με χαμηλότερα εισοδήματα που εξέρχονται από συγκρούσεις· χαιρετίζει το γεγονός ότι το ΠΔΑ καλεί τους δωρητές και τις χώρες εταίρους να προσαρμόσουν τη δήλωση των Παρισίων στις αρχές της επιτροπής DAC του ΟΟΣΑ σχετικά με την ορθή διεθνή δράση στα εύθραυστα κράτη όπου μαίνονται συγκρούσεις, αλλά υπογραμμίζει την ανάγκη οικοδόμησης μια ισχυρής κοινωνίας των πολιτών τόσο στα εύθραυστα όσο και στα ευάλωτα κράτη·

29. θεωρεί, ωστόσο, ότι πρέπει να καταβληθούν μεγαλύτερες και καλύτερα στοχοθετημένες προσπάθειες για την ενίσχυση της στήριξης των χωρών ΑΚΕ μέσου εισοδήματος, και ζητεί την έγκαιρη έγκριση και εφαρμογή μιας συμφωνίας για τη συστηματική και προβλέψιμη παροχή βοήθειας που θα αντιμετωπίζει αποτελεσματικά τις συγκεκριμένες ανάγκες των εν λόγω κρατών, με σκοπό να τους δοθεί η δυνατότητα να συνεχίσουν την πορεία τους προς την αειφόρο ανάπτυξη·

30. χαιρετίζει το γεγονός ότι η κοινότητα των δωρητών έχει δεσμευθεί να εντείνει τις προσπάθειες συνεργασίας με τις φτωχότερες χώρες και ότι το μερίδιο της προγραμματίσιμης βοήθειας για την Αφρική αυξάνεται χάρη στη δέσμευση για διπλασιασμό της ΕΑΒ προς τη Αφρική έως το 2010, ιδίως στο σημερινό πλαίσιο της ανόδου των τιμών των καυσίμων και των τροφίμων και των επιπτώσεων των παγκόσμιων κλιματικών αλλαγών, οι οποίες θα μπορούσαν να αναιρέσουν όλες τις προσπάθειες που έχουν καταβληθεί·

31. επικροτεί το έργο που έχει επιτελέσει η Γραμματεία της Κοινοπολιτείας και το Ινστιτούτο Νησιών και Μικρών Κρατών του Πανεπιστημίου της Μάλτας για την ανάπτυξη δεικτών ευπάθειας και ανθεκτικότητας και αναμένει από την ΕΕ να αναλάβει ηγετικό ρόλο στην εφαρμογή των δεικτών και στον σχεδιασμό ενός νέου πλαισίου για τη συστηματική παροχή βοήθειας στα αναπτυσσόμενα μικρά νησιωτικά κράτη και τις περίκλειστες αναπτυσσόμενες χώρες· προτείνει ιδιαίτερα στα μικρά κράτη να σχεδιάσουν ένα προφίλ ευπάθειας και ανθεκτικότητας σε συνδυασμό με την προετοιμασία της μεσοπρόθεσμης αναπτυξιακής στρατηγικής·

32. καλεί την Ευρωπαϊκή Επιτροπή και τα κράτη μέλη να αναλάβουν μια ισχυρή κοινή ευρωπαϊκή δέσμευση στη διάσκεψη της Ντόχα όσον αφορά τόσο την ποσότητα όσο και την ποιότητα της αναπτυξιακής βοήθειας, με σκοπό την επίτευξη των ΑΣΧ μέσω μιας αειφόρου προσέγγισης και σαφών οδικών χαρτών για την τήρηση των δεσμεύσεων που αφορούν την ΕΑΒ, τόσο ατομικά όσο και συλλογικά, παρά την τρέχουσα χρηματοπιστωτική κρίση·

33. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο Υπουργών ΑΚΕ-ΕΕ, στην Ευρωπαϊκή Επιτροπή, στην Προεδρία του Συμβουλίου, στην Αφρικανική Ένωση, στο Παναφρικανικό Κοινοβούλιο, στα εθνικά και περιφερειακά κοινοβούλια, στις περιφερειακές οργανώσεις ΑΚΕ και στην Επιτροπή Αναπτυξιακής Βοήθειας του ΟΟΣΑ.

[1] Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ στις 28 Νοεμβρίου 2008 στο Πορτ Μόρεσμπι (Παπούα-Νέα Γουινέα).

--------------------------------------------------